Imtella' Lulju 22, 2020 - Aġġornata 22 Ta' Lulju, 2020 9:18am Maħruġa oriġinarjament fl-1975, il-kanzunetta 'Fil-Pjazza Tar-Raħal' kantata mill-kantawtur Enzo Gusman kienet rebħet konkors internazzjonali fost tant u tant pajjiżi. Pajjiżi li lkoll ippreżentaw kanzunetti bil-lingwa tagħhom, iżda kienet il-lingwa Maltija mirquma bl-isbaħ mod li rebħet l-aqwa kanzunetta. L-għażla tal-kantant żagħżugħ ta' 16-il sena waqgħet fuq din il-kanzunetta għal żewġ raġunijiet prinċipali, l-ewwel waħda hi li hu jħobb ikanta bil-lingwa Maltija għax iħoss li biha jesprimi ruħu kif verament jixtieq; infatti lura għas-sena 2017 kienet rebaħ l-Għanja tal-Poplu Żgħażagħ bil-kanzunetta Dwell fi dwett. It-tieni raġuni li jagħti Drakard hi li kanzunetta bħal din ma tmut qatt. Hu jistqarr, "jgħaddi kemm jgħaddi żmien minn fuqha inħoss li kanzunetta bħal din tagħti kontribut lill-kanzunetta Maltija, għax ġejja minn żmien li l-kanzunetti jirriflettu l-identità awtentika Maltija." Il-kantant żagħżugħ iqis lil Enzo Gusman wieħed mill-aqwa kantawturi lokali. Drakard jgħid, "Il-mod kif Enzo jwassal il-messaġġ ta' kull kanzunetta hu wieħed inkredibbli speċjalment fil-kanzunetti li kiteb hu. Il-mod ta' kif iżewwaq il-kliem mal-mużika hu wieħed tassew speċjali." Drakard jirringrazzja lil Enzo li tah il-permess jaħdem fuq din il-kanzunetta li hi tant u tant għal qalbu. Il-filmat mużikali ta' 'Fil-Pjazza Tar-Raħal' ġie miġbud fir-raħal taż-Żurrieq. L-għażla għal Drakard kienet waħda naturali minħabba l-fatt li hu trabba f'dan ir-raħal pittoresk Malti u għadu jgawdih sal-ġurnata tal-lum. Fil-Pjazza Tar-Raħal – Drakard 🎤 Kanzunetta oriġinali ta' ENZO Gusman🎵 Mużika: Enzo Gusman📝 Lirika: Enzo Gusman🎚 Rikording, Mixing: Kaya @ Singer Stage Studios🎥 Vidjo Mużikali: Ekaterina Camilleri @ Insight Media Creations 🤵🏻 Stilista: Antonio Muscat✂️ Xagħar: Josmar's classic scissors